《清凉台》
清代·顾我锜

朝游石城山，日暮不肯回。连峰西北倾，迤逦苍屏开。

扪崖历壑千万转，绝顶更上清凉台。清凉台高不知数，千里山川莽回互。

岷江东去走滔滔，微茫似可投鞭渡。凉飙玉露暑不侵，南唐遗构山之阴。

即今颓垣古础竟安在，但见野花纤草历乱愁人心。

君不见澄心堂净居室，冬无凄风夏无日。一朝白甲摧如山，降王只办随身膝。

此地亭台何壮哉，钩栏屈戌俱蒿莱。不须苦作雍门思，且尽一杯归去来。

作者简介：清江苏吴江人，字湘南。廪生。工诗文。鄂尔泰任江苏布政使时，试古学，居五十三人之冠。雍正中聘修《江南通志》。寻卒。有《三余笔记》、《浣松轩文集》等。